Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali u lill-Kumitat tar-Reġjuni - L-immodernizzar tal-ħarsien soċjali għal aktar ġustizzja soċjali u koeżjoni ekonomika: titmexxa ‘l quddiem l-inklużjoni attiva tan-nies l-iktar imbiegħda mis-suq tax-xogħol /* KUMM/2007/0620 finali */





[pic] | KUMMISSJONI TAL-KOMUNITAJIET EWROPEJ | Brussel 17.10.2007 KUMM(2007) 620 finali KOMUNIKAZZJONI MILL-KUMMISSJONI LILL-KUNSILL, LILL-PARLAMENT EWROPEW, LILL-KUMITAT EKONOMIKU U SOĊJALI U LILL-KUMITAT TAR-REĠJUNI L-immodernizzar tal-ħarsien soċjali għal aktar ġustizzja soċjali u koeżjoni ekonomika: titmexxa ‘l quddiem l-inklużjoni attiva tan-nies l-iktar imbiegħda mis-suq tax-xogħol 1. Daħla L-istrateġija ta’ l-UE għat-tkabbir u l-impjiegi[1] qed tagħti r-riżultati: it-tkabbir qabad ritmu tajjeb, l-impjieg qed jiżdied u l-qgħad qed jonqos madwar l-Ewropa. Iżda m’hemmx dubju li jeħtieġ ħafna iktar biex l-Ewropa twettaq il-potenzjal tagħha kollu u tilħaq bis-sħiħ l-objettivi ta’ Liżbona għall-iżvilupp ekonomiku u soċjali. Parti mdaqqsa mill-popolazzjoni ta’ l-Unjoni għadha soċjalment eskluża, peress li 16% tal-popolazzjoni ta’ l-Ewropa qiegħda f’riskju ta’ faqar finanzjarju, wieħed minn kull ħamsa jgħix f’akkomodazzjoni mhux xierqa, 10% jgħixu fi djar fejn kullħadd huwa bla xogħol, il-qgħad fuq medda twila ta’ żmien iqarreb l-4% u l-proporzjon ta’ dawk li jitilqu mill-iskola qabel iż-żmien huwa ‘l fuq minn 15%. Dimensjoni oħra ta’ esklużjoni soċjali li qed tiżdied fl-importanza tagħha hija n-nuqqas ta’ aċċess għat-teknoloġiji ta’ l-informazzjoni[2]. Minkejja li hija waħda mill-aktar reġjuni sinjuri fid-dinja, l-Unjoni Ewropea u l-Istati Membri tagħha għadhom ‘il bogħod ħafna mill-obbjettiv, stabbilit mill-Kunsill Ewropew waqt it-tnedija ta’ l-istrateġija ta’ Liżbona f’Marzu 2000, li jsir impatt deċiżiv fuq il-qerda tal-faqar. Għalkemm is-sitwazzjoni minn Stat Membru għal ieħor tvarja b’mod konsiderevoli, il-grad ta’ żvantaġġ multiplu u d-deprivazzjoni li għadu jinstab fl-UE huwa kkunsidrat b’mod wiesa’ bħala soċjalment, moralment u ekonomikament mhux sostenibbli. L-ilħiq ta’ dawk li jinsabu fit-truf tas-soċjetà u s-suq tax-xogħol huwa prijorità ekonomika daqs kemm huwa prijorità soċjali. Mhux talli m’hemmx kontradizzjoni bejn ekonomija dinamika u effiċjenti u ekonomja li tqiegħed il-ġustizzja soċjali fil-qalba nett tagħha, iżda dawn l-elementi huma interdipendenti ħafna. Min naħa waħda, l-iżvilupp ekonomiku huwa meħtieġ biex tkun sostnuta l-proviżjoni ta’ l-appoġġ soċjali. Min-naħa l-oħra, li tressaq lura lejn l-impjieg dawk li huma l-aktar esklużi mis-suq tax-xogħol, sakemm jistgħu jaħdmu, u tappoġġja l-integrazzjoni soċjali tagħhom hija parti importanti mill-istrateġija ta’ Liżbona, li għandha l-għan li timmobilizza l-potenzjal sħiħ tar-riżorsi umani tagħna. Biex tgħin lill-Istati Membri jimmobilizzaw lil dawk li jistgħu jaħdmu u tipprovdi appoġġ xieraq li dawk li ma jistgħux, il-Kummissjoni pproponiet strateġija ħolistika li tista’ tissejjaħ inklużjoni attiva [3]. Din tikkombina għajnuna fl-introjtu fuq livell suffiċjenti biex in-nies jgħixu ħajja dinjituża b’rabta mas-suq tax-xogħol permezz ta’ opportunitajiet ta’ xogħol jew taħriġ vokazzjonali u permezz ta’ aċċess aħjar għas-servizzi soċjali. L-inklużjoni attiva f’dan is-sens hija komplimentari fis-sħiħ ma’ l-approċċ ta’ “flessigurtà”, filwaqt li għandha fil-mira tagħha dawk fil-marġini tas-suq tax-xogħol. Hija tfassal “stat ta’ protezzjoni soċjali attiv” billi tipprovdi toroq personalizzati lejn l-impjieg u tiżgura li dawk li ma jistgħux jaħdmu jistgħu jgħixu fid-dinjità u jikkontribwixxu kemm jista’ jkun fis-soċjetà. Għaldaqstant, l-inklużjoni attiva tikkontribwixxi għall-istrateġija ta’ Liżbona u hija wkoll parti importanti fil-bini tad-dimensjoni soċjali ta’ l-Istrateġija ta’ l-Iżvilupp Sostenibbli ta’ l-UE. Fir-rebbiegħa ta’ l-2006, il-Kummissjoni nidiet konsultazzjoni pubblika[4] li kienet tinkludi konsultazzjoni skond l-artikolu 138 tat-Trattat tal-KE dwar il-ħtieġa ta’ azzjoni fuq il-livell ta’ l-UE biex tinġieb ‘il quddiem l-inkużjoni attiva tan-nies l-aktar imbiegħda mis-suq tax-xogħol. Fuq il-bażi ta’ din il-konsultazzjoni u l-inizjattivi li ġew wara, li fosthom hemm ir-reviżjoni fil-fond mill-Kumitat ta’ Harsien Soċjali tal-Pjanijiet ta’ Azzjoni Nazzjonali biex jiġu miġġielda l-faqar u l-esklużjoni soċjali, is-sitt konferenza tan-nies li jgħixu fil-faqar (4-5 ta’ Mejju 2007) u l-konferenza għall-partijiet interessati dwar l-inklużjoni attiva (15 ta’ Ġunju 2007), il-Kummissjoni bniet il-proposti ppreżentati f’din il-Komunikazzjoni, inkluża t-tnedija tal-konsultazzjoni tat-tieni stadju skond l-artikolu 138(3) tat-Trattat tal-KE. 2. Reazzjonijiet għall-konsultazzjonijiet 2.1 Appoġġ ġenerali għall-isforzi mġedda ta’ l-UE lejn l-inklużjoni attiva Ir-reazzjonijiet għall-konsultazzjoni ta’ l-2006 enfasizzaw li r-Rakkomandazzjoni tal-Kunsill ta’ l-1992 dwar “ Kriterji komuni li jikkonċernaw riżorsi u assistenza soċjali suffiċjenti fis-sistemi ta’ ħarsien soċjali"[5] baqgħet titqies bħala strument ta’ referenza għall-politika ta’ l-UE fir-rigward tal-faqar u l-esklużjoni soċjali. Huma enfasizzaw li r-Rakkomandazzjoni ma tilfet xejn mir-rilevanza tagħha iżda kien hemm aktar xi jsir biex tiġi implimentata fis-sħiħ, b’mod partikolari fl-iċċarar tal-kriterji u l-għodda ta’ l-istatistika li jistgħu jintużaw bħala kriterji ta’ paragun biex jiġi ddefinit il-livell ta’ adegwatezza ta’ l-iskemi ta’ introjtu minimu. Ir-reazzjonijiet għarrfu wkoll li l-adegwatezza ta’ l-iskemi ta’ introjtu minimu kellhom jiġu evalwati fil-kuntest aktar wiesa’ ta’ aċċess għall-impjieg. Għaldaqstant, il-biċċa ‘l kbira laqgħu tajjeb l-approċċ komprensiv meħud mill-Kummissjoni[6]. Filwaqt li kienu mħassba dwar regoli preskrittivi fuq livell ta’ l-UE, mhux meqjusa xierqa fid-dawl tad-diversità tas-sitwazzjonijiet madwar l-Ewropa, il-biċċa ‘l kbira ta’ dawk li rreaġixxu esprimew appoġġ għal sforz imġedded fuq livell ta’ l-UE. B’mod partikolari, il-formulazzjoni ta’ prinċipji komuni fuq livell ta’ l-UE, flimkien mat-tisħiħ tal-Metodu Miftuħ ta’ Koordinazzjoni (OMC), kellhom appoġġ qawwi. 2.2 Ħtieġa ta’ approċċ aktar ħolistiku Ir-reazzjonijiet varji enfasizzaw, barra minn dan, li l-implimentazzjoni tajba ta’ l-approċċ ta’ inklużjoni attiva tiddependi fuq is-sinerġiji bejn il-komponenti differenti tagħha. L-għajnuna għal introjtu xieraq jeħtieġ li tiġi kkombinata ma’ opportunitajiet fis-suq tax-xogħol u aċċess aħjar għall servizzi ta’ kwalità. L-inklużjoni soċjali u l-parteċipazzjoni fis-suq tax-xogħol imorru id f’id. Biex l-integrazzjoni fis-suq tax-xogħol tista’ tkun sostenibbli, in-nies bi żvantaġġ l-ewwel jeħtieġu l-appoġġ ta’ riżorsi suffiċjenti u impjieg u servizzi soċjali personalizzati biex il-parteċipazzjoni soċjali u l-attraenza ta’ l-individwu għall-impjieg jitjiebu. Jekk jirnexxielhom isibu xogħol, li x-xogħol jinżamm għandu jinġieb ‘il quddiem biex tiġi evitata sitwazzjoni ta’ “bieb li jibqa’ jdur", fejn in-nies ikollhom jitilqu mill-impjieg minħabba nuqqas ta’ ħiliet ta’ impjieg adegwati jew għax l-ostakli personali u soċjali ma jiġux indirizzati biżżejjed. Barra minn hekk, l-impjieg fih innifsu mhux dejjem garanzija kontra l-faqar, peress li 8% tal-ħaddiema fl-UE huma f’riskju ta’ faqar: għalhekk hemm sejħa qawwija mill-għaqdiet tas-soċjetà ċivili u tal-ħaddiema għall-ħolqien ta’ impjiegi ta’ kwalità. L-assistenza soċjali u s-servizzi soċjali jeħtieg li jappoġġjaw l-integrazzjoni tan-nies individwali fis-suq tax-xogħol, biex il-kapaċita’ ta’ introjtu tagħhom tiżdied u tonqos id-dipendenza fuq il-benefiċċji u r-riskju ta’ trażmissjoni ta’ faqar interġenerazzjonali. Iżda bosta minn dawk li rreaġixxew enfasizzaw li l-impatt tar-regoli ta’ kondizzjonalità fuq l-aktar nies vulnerabbli jrid jiġi ssorveljat bir-reqqa, l-aktar għaliex il-livelli ta’ assistenza soċjali huma diġà taħt il-linja ta’ riskju ta’ faqar f’bosta Stati Membri. 2.3 Reazzjonijiet mill-imsieħba soċjali Il-komunikazzjoni li nidiet il-konsultazzjoni ta’ l-ewwel stadju diġà enfasizzat ir-rwol ta’ l-imsieħba soċjali f’ħafna Stati Membri fit-tfassil u s-sorveljanza ta’ l-istrateġiji politiċi attivi tas-suq tax-xogħol, u fin-negozjati dwar il-pagi minimi. Fir-reazzjoni tagħhom għall-konsultazzjoni ta’ l-ewwel stadju ta’ l-Artikolu 138, l-imsieħba soċjali ma tawx l-appoġġ tagħhom għal għażliet leġiżlattivi fuq livell ta’ l-UE għall-inklużjoni attiva, iżda kienu aktar favur it-tisħiħ tal-Metodu Miftuħ ta’ Koordinazzjoni preżenti kif ukoll ta’ approċċ aktar integrat. Għamluha wkoll ċara li kellhom rwol ewlieni fit-titjib tad-disponibilità ta’ l-impjiegi għan-nies bi żvantaġġ u biex jistabbilixxu proċeduri xierqa ta’ reklutaġġ, kif jidher ukoll mill-ftehimiet tripartitiċi ta’ dan l-aħħar. B’mod partikolari, l-imsieħba soċjali fakkru li l-programm ta’ ħidma tagħhom għall-2006-2008 jenfasizza kif jistgħu jittrattaw il-kwistjoni tal-gruppi żvantaġġati. Impenjaw ruħhom li jagħmlu dan billi jidħlu għal analiżi konġunta ta’ l-isfidi ewlenin li għandhom quddiemhom is-swieq ta’ l-Ewropa, filwaqt li jħarsu lejn kwistjonijiet bħall-integrazzjoni tan-nies bi żvantaġġ fis-suq tax-xogħol, billi jiddefinixxu l-prijoritajiet li jridu jiġu inklużi f’qafas ta’ azzjonijiet dwar l-impjieg u billi jinnegozjaw ftehim ta’ qafas awtonomu jew dwar l-integrazzjoni tal-gruppi żvantaġġati fis-suq tax-xogħol jew dwar it-tagħlim tul il-ħajja. Fit-taħdita ta’ wara l-preżentazzjoni tar-riżultati tal-konsultazzjoni, deher ċar li l-imsieħba soċjali għandhom rwol ewlieni fil-promozzjoni taż-żamma ta’ l-impjieg: in-nies żvantaġġati, wara li jsibu impjieg, jista’ jkollhom bżonn ta’ appoġġ kontinwu, pereżempju f’dak li huwa taħriġ waqt l-impjieg u opportunitajiet ta' tagħlim tul il-ħajja kif ukoll arranġamenti ta' xogħol xierqa u flessibbli biex in-nies emarġinati jistgħu jirrikonċiljaw ix-xogħol ma' l-isforzi tagħhom li jegħlbu l-iżvantaġġ soċjali (bħal nuqqas ta' akkomodazzjoni xierqa, responsabilitajiet ta' kura u problemi ta' saħħa). Fi kliem ieħor, il-proċess ta' integrazzjoni soċjali mill-ġdid ma jieqafx mal-bieb ta' l-impriża. 2.4 Parteċipazzjoni u integrazzjoni ta' l-atturi kollha rilevanti Ir-reazzjonijiet għall-konsultazzjoni enfasizzaw ukoll li s-suċċess tal-politika ta' inklużjoni attiva jiddependi fuq l-involviment u l-kooperazzjoni ta' bosta atturi. Il-gvernijiet lokali u nazzjonali għandhom responsabbiltà fundamentali għat-tfassil, l-iffinanzjar u l-amministrazzjoni ta' strateġiji politiċi li jiżguraw l-integrazzjoni tan-nies l-aktar 'il bogħod mis-suq tax-xogħol. Dawk li jipprovdu servizzi - privati, pubbliċi jew imħalltin - għandhom rwol ewlieni fl-implimentazzjoni ta' dawn l-istrateġiji fil-livell lokali. L-għaqdiet tas-soċjetà ċivili jirrappreżentaw u jgħinu l-benefiċjarji ta' miżuri bħal dawn. In-nies żvantaġġati nfushom iridu jkunu involuti, ikkonsultati u jkollhom is-setgħa li jtejbu l-effikaċja ta' l-istrateġiji politiċi pubbliċi. Wisq ta' sikwit, dawn l-atturi jaħdmu f'oqsma mhux marbutin flimkien ta' politika soċjali u ta' l-impjieg. Biex ikun ta' suċċess, l-approċċ ta' inklużjoni attiva jrid iġib 'il quddiem proċess ta' implimentazzjoni integrat, fost il-livelli ta' politika lokali, reġjonali, nazzjonali u ta' l-UE u fit-tliet taqsimiet ta' intervent: introjtu minimu, miżuri attivi ta' suq tax-xogħol u servizzi soċjali. 3. Fehim aħjar tal-faqar u l-esklużjoni soċjali: żviluppi reċenti ta' strateġija politika Il-messaġġi li jaslu mill-konsultazzjonijiet għandhom jitqiesu wkoll fid-dawl tal-bosta żviluppi ta' strateġija politika fl-UE mit-tnedija ta' l-istrateġija ta' Liżbona lilhawn. Il-Metodu Miftuħ ta' Koordinazzjoni dwar il-ħarsien soċjali u l-inklużjoni soċjali u l-Istrateġija Ewropea ta' l-Impjieg taw sehem għal fehim aħjar tal-fenomeni kumplessi tal-faqar u l-inklużjoni soċjali u huma strumenti qawwija fil-promozzjoni ta' approċċ aktar ħolistiku bl-integrazzjoni tat-tliet taqsimiet ewlenin ta' inklużjoni attiva. Ir-Rapport Konġunt 2007 dwar il-ħarsien soċjali u l-inklużjoni soċjali jagħraf li għandha tingħata aktar attenzjoni għar-riżorsi minimi, sabiex ħadd ma "jitħalla barra". F'dan ir-rigward, l-adegwatezza ta' skemi ta' introjtu minimu hija essenzjali biex jingħelbu l-problemi soċjali ta' sfond u biex tinġieb 'il quddiem l-integrazzjoni soċjali sħiħa taċ-ċittadini kollha ta' l-UE, billi jsibu għajnuna biex jiżviluppaw il-potenzjal sħiħ tagħhom. Iżda l-iżvantaġġi multipli jeħtieġu soluzzjonijiet multipli u integrati li jinkludu s-swieq tax-xogħol inklużivi u jiffaċilitaw l-appoġġ soċjali. It-twettiq tal-potenzjal tas- swieq tax-xogħol inklużivi fil-ġlieda kontra l-faqar u l-esklużjoni kien ta' tħassib kbir għall-Istati Membri skond l-Istrateġija Ewropea ta' l-Impjieg. Huma qablu li joffru bidu ġdid lil kull persuna li tkun ilha qiegħda sitt xhur, fil-każ taż-żgħażagħ, u tnax-il xahar, fil-każ ta' l-adulti. Sas-sena 2010, 25% ta' dawk li huma qiegħda fuq medda twila ta' żmien għandhom ikunu qed jieħdu parti f'miżura attiva. Il-Linji ta' Gwida ta' l-Impjieg 2005-2008[7]jagħrfu li l-isforzi biex jiżdiedu r-rati ta' impjieg jimxu id f'id mat-titjib ta' kemm l-impjieg ikun attraenti, il-kwalità fuq il-post tax-xogħol u t-tkabbir tal-produttività tax-xogħol, u t-tnaqqis tas-sehem tal-ħaddiema foqra. L-importanza tas-swieq tax-xogħol inklużivi ġiet enfasizzata mill-ġdid fir-Rapport Konġunt dwar l-Impjieg 2007[8] li jistqarr li "....l-Istati Membri qed jagħtu aktar attenzjoni lir-riformi fis-swieq tax-xogħol li għandhom impatt fuq il-faqar u l-esklużjoni u li jħeġġu ħajja itwal fuq ix- xogħol. Qegħdin jersqu lejn xulxin fl-isforzi li joffru appoġġ attiv lil dawk li huma l-aktar żvantaġġati... ” . Li jinstab bilanċ bejn iż-żewġ għanijiet ta' li jonqos il-faqar u fl-istess waqt jiżdiedu l-inċentivi fil-provvista tax-xogħol hija sfida għal dawk li jfasslu l-politika, li jridu jqisu wkoll l-ispejjeż baġitarji involuti f'kull riforma fiskali u ta' benefiċċju. Is-servizzi soċjali issa huma kkunsidrati bħala pilastri ewlenin tas-soċjetà Ewropea u l-ekonomija Ewropea, u t-titjib fl- aċċess għas-servizzi soċjali ta' kwalità sar waħda mill-prijoritajiet ewlenin stabbiliti mill-Istati Membri biex jiġu megħluba l-faqar u l-esklużjoni soċjali[9]. Ir-Rakkomandazzjoni ta' l-1992 diġà għamlet sejħa lill-Istati Membri biex jieħdu kull miżura biex dawk li huma kkonċernati jirċievu appoġġ soċjali xieraq. Minn dak iż-żmien tfaċċaw riskji soċjali ġodda marbuta mat-tranżizzjoni lejn ekonomija post-industrijali ta' l-għarfien u s-servizzi, il-bidla demografika u tendenzi soċjali bħal aktar individwalizzazzjoni. Dawn ir-riskji l-ġodda jagħmlu aktar urġenti l-ħtieġa għal servizzi soċjali ta' kwalità u appoġġ personalizzat. It-teknoloġiji ta' l-informazzjoni wkoll għandhom rwol importanti f'dan il-kuntest u l-Kummissjoni dan l-aħħar nidiet inizjattivi għal titjib fit-twassil ta' servizzi soċjali u ta' kura tas-saħħa permezz ta' l-użu tat-teknoloġiji tas-soċjetà ta' l-informazzjoni[10]. 4. Azzjoni ppjanata ta' l-UE Iggwidata mir-riżultati ta' din il-konsultazzjoni u bl-iżviluppi msemmija hawn fuq, il-Kummissjoni tipproponi li ssaħħaħ il-Metodu Miftuħ ta' Koordinazzjoni f'dan il-qasam permezz ta' l-adozzjoni ta' prinċipji komuni u l-monitoraġġ u l-evalwazzjoni sussegwenti tagħhom, fir-rispett sħiħ tal-prinċipju tas-sussidjarjetà kif ukoll l-awtonomija u s-sitwazzjonijiet u l-ħtiġijiet differenti ta' l-Istati Membri. Il-Metodu Miftuħ ta’ Koordinazzjoni sar għodda essenzjali fil-promozzjoni ta’ l-aqwa prassi u l-iżgurar ta’ monitoraġġ bla waqfien ta’ l-objettivi fuq livell ta’ l-UE. Fir-Rapporti Nazzjonali li l-Istati Membri bagħtu skond l-OMC fl-2006, l-inklużjoni attiva ġiet enfasizzata u analizzata bħala waħda mill-prijoritajiet ewlenin. L-OMC se tkompli, fuq il-bażi ta’ prinċipji komuni, tissorvelja u tevalwa l-aspetti kollha ta’ l-approċċ ta’ inklużjoni attiva. Il-modalitajiet speċifiċi se jintlaħaq fteheim dwarhom fil-Kumitat ta’ Ħarsien Soċjali. Fil-qafas ta’ l-OMC, l-Istati Membri se jżommu, naturalment, ir-responsabbiltà tad-definizzjoni tal-livelli ta’ għajnuna ta' introjtu u tat-tfassil tat-taħlita xierqa bejn l-assistenza soċjali, l-għoti tas-servizzi soċjali, u li x-xogħol ikun vallapena, bilanċ li jiddependi fuq preferenzi soċjali u politiċi, tradizzjonijiet soċjali u kulturali u konsiderazzjonijiet ta’ ġustizzja u effikaċja fit-trattament tat-tipi differenti ta’ żvantaġġ. Il-prinċipji komuni dwar kull waħda mit-tliet fergħat ta’ l-inklużjoni attiva se jenfasizzaw il-ħtieġa ta’ approċċ ħolistiku u jipprovdu qafas sod u integrat għall-implimentazzjoni tagħhom. Dan il-proċess strutturat huwa strumentali fl-identifikazzjoni ta’ l-aqwa reazzjonijiet ta’ strateġija politika għall-isfida soċjali komuni ta’ garanzija tad-dritt fondamentali taċ-ċittadini kollha ta’ l-UE ta’ assistenza soċjali u alloġġ biex kulħadd ikollu eżistenza deċenti[11]. Biex iġġib ‘il quddiem l-identifikazzjoni u l-adozzjoni tal-prinċipji komuni u tagħti fid-dettall l-elementi ta’ l-istrateġija ta’ inklużjoni attiva, il-Kummissjoni biħsiebha toħroġ Rakkomandazzjoni , li fuqha jinbnew il-konklużjonijiet tal-Kunsill u riżoluzzjoni tal-Parlament Ewropew. Il-prinċipji komuni għat-tliet fergħat se jiġu żviluppati skond kif deskritt hawn taħt. 4.1 Għajnuna fl-introjtu biex tiġi evitata l-esklużjoni soċjali L-elementi ewlenin tar-Rakkomandazzjoni ta’ l-1992 li jikkonċernaw l-għajnuna fl-introjtu minquxin fis-sezzjonijiet A sa C(3) jibqgħu rilevanti fis-sħiħ għall-istrateġija prevista. Dawn jikkonċernaw b’mod partikolari: (1) l-għarfien tad-dritt bażiku ta’ persuna li jkollha biżżejjed riżorsi u assistenza soċjali biex tgħix b’mod kompatibbli mad-dinjità tal-bniedem; (2) li l-għarfien ta’ dan id-dritt ikun suġġett għall-prinċipji ġenerali inkluża d-disponibilità attiva għax-xogħol jew it-taħriġ vokazzjonali għal dawk li l-età, is-sitwazzjoni tas-saħħa u tal-familja jippermettu din id-disponibilità attiva jew, fejn xieraq, suġġett għal miżuri ta’ integrazzjoni ekonomika u soċjali fil-każ ta’ persuni oħra; (3) l-implimentazzjoni ta’ dan id-dritt skond linjigwida prattiċi, b’mod partikolari li d-definizzjoni ta’ l-ammonti ta’ riżorsi meqjusa suffiċjenti biex ikopru l-ħtiġijiet essenzjali f’dak li huwa rispett għad-dinjità tal-bniedem għandha tirreferixxi għal indikaturi xierqa, bħal pereżempju, tagħrif statistiku dwar l-introjtu disponibbli medju, il-konsum tad-dar, il-paga minima legali, jew il-livell tal-prezzijiet. Għandhom isiru arranġamenti għar-reviżjoni minn żmien għal żmien ta’ dawn l-ammonti, fuq il-bażi ta’ dawn l-indikaturi, biex il-ħtiġijiet jibqgħu koperti. 4.2 Rabta mas-suq tax-xogħol Skond il-Linji ta’ Gwida dwar l-Impjieg, il-prinċipji komuni se jenfasizzaw l-importanza tat-twaqqigħ ta’ barrieri għas-suq tax-xogħol b’miżuri attivi u preventivi tas-suq tax-xogħol, inkluża l-identifikazzjoni bikrija ta’ ħtiġijiet, għajnuna fit-tfittxija ta’ l-impjieg, gwida u taħriġ bħala parti minn pjanijiet ta’ azzjoni personalizzati. Biex ix-xogħol ikun vallapena għal dawk li jfittxu l-impjieg, jeħtieg ukoll li jibqgħu jiġu riveduti l-inċentivi u d-diżinċentivi li jirriżultaw minn sistemi ta’ taxxa u benefiċċji, inklużi t-treġija u l-kondizzjonalità tal-benefiċċji, filwaqt li jiġu żgurati livelli xierqa ta’ ħarsien soċjali. B’appoġġ għall-inklużjoni tan-nies żvantaġġati, l-istrateġiji politici rilevanti fuq in-naħa tad-domanda tas-suq tax-xogħol jinkludu t-tkabbir ta’ l-ekonomija soċjali, l-iżvilupp ta’ għejun ġodda ta’ impjiegi fi tweġiba għall-ħtiġijiet kollettivi, inċentivi finanzjarji għal min iħaddem biex jimpjega, il-liġi kontra d-diskriminazzjoni u l-liġi dwar ix-xogħol[12]. 4.3 Aċċess aħjar għas-servizzi ta’ kwalità Il-prinċipji komuni se jikkonċentraw iż-żewġ kunċetti identifikati bħala kruċjali fl-OMC u d-djalogu li huwa għaddej ma’ l-għaqdiet tas-soċjetà ċivili[13], jiġifieri - Aċċessibilità għas-servizzi, inklużi kemm id-disponibilità (l-aċċessibilità fir-rigward tad-distanza u l-aċċess fiżiku) kif ukoll x'wieħed jista'; - Il-kwalità tas-servizzi, li jinkludu: l-ivolviment ta’ l-utent; il-monitoraġġ, stima tar-rendiment u qsim ta’ l-aqwa prassi; investiment fil-kapital uman; kondizzjonijiet tax-xogħol; qafas għall-ugwaljanza kemm fil-politika ta’ reklutaġġ kif ukoll fil-forniment tas-servizz; koordinazzjoni u integrazzjoni tas-servizzi; u infrastruttura fiżika xierqa, b’mod speċjali fir-rigward tad-djar[14]. Is-servizzi kollha ta’ interess ġenerali, inklużi l-industriji li joperaw b'netwerk bħat-trasport u s-servizzi pubbliċi kif ukoll is-servizzi finanzjarji, għandhom rwol importanti fl-iżgurar tal-koeżjoni soċjali u territorjali. L-aċċess universali għas-servizzi essenzjali għandu jkun garantit, u l-Kummissjoni għandha l-impenn li tippromwovi dan fl-istrateġiji politiċi tagħha kollha[15]. Madankollu, mill-perspettiva ta’ l-inklużjoni attiva, il-prinċipji komuni se jikkonċentraw fuq is-servizzi soċjali ta’ interess ġenerali. Barra mill-skemi ta’ sigurtà soċjali statutorji u komplementari u servizzi ta’ saħħa, is-servizzi soċjali ta’ interess ġenerali jinkludu servizzi oħra essenzjali forniti direttament lill-persuna, li għandhom rwol preventiv u ta’ koeżjoni soċjali, jiffaċilitaw l-inklużjoni soċjali u jissalvagwardaw id-drittijiet fondamentali[16]. Fosthom hemm: (1) Assistenza għall-persuni bi sfidi jew kriżijiet personali (bħall-qgħad, djun kbar, abbuż mid-droga jew tifrik ta’ familja); (2) Attivitajiet li jiżguraw li l-persuni kkonċernati jkunu kapaċi jintegraw kompletament mill-ġdid fis-soċjetà u fis-suq tax-xogħol (bħal rijabilitazzjoni, taħriġ ta’ lingwi għall-immigranti, re-integrazzjoni u taħriġ professjonali) u li jkun hemm aċċess għall-kura tat-tfal; (3) Attivitajiet li jintegraw persuni bi problemi ta’ saħħa jew diżabilità fuq medda twila ta’ zmien; (4) Djar. 5. Qafas ta’ appoġġ ta’ l-UE L-implimentazzjoni tal-prinċipji komuni se jkollhom l-appoġġ, fuq livell ta’ l-UE, ta’ eżerċizzju ta’ monitoraġġ sistematiku u ta’ evalwazzjoni u b’inizjattivi oħra jew strumenti li jikkomplementaw l-isforzi ta’ l-Istati Membri. Hi u tfakkar l-importanza tar-rwol ta’ l-imsieħba soċjali Ewropej fl-implimentazzjoni tajba ta’ l-approċċ ta’ inklużjoni attiva, il-Kummissjoni tilqa’ l-impenji tagħhom fil-programm ta’ ħidma 2006-2008. Il-Kummissjoni se teżamina ma’ l-imsieħba soċjali kif jistgħu jiżviluppaw aktar inizjattivi awtonomi biex jitjiebu s-sinerġiji mal-fergħat l-oħra ta’ politika u l-atturi fl-approċċ ta’ inklużjoni, bħall-awtoritajiet pubbliċi - inklużi dawk l-aktar attivi fil-qasam, jiġifieri ta’ spiss l-awtoritajiet reġjonali u lokali – dawk li jipprovdu s-servizzi u l-NGOs. L-istrumenti finanzjarji ta’ l-UE diġà għandhom rwol ewlieni fit-tħeġġig ta’ l-iżvilupp tal-politika ta’ l-inklużjoni bbażata fuq l-aċċess għas-suq tax-xogħol. Il-Fond Soċjali Ewropew jipprovdi qafas finanzjarju fuq medda twila ta’ żmien li jikkomplementa l-għejun ta’ finanzjament nazzjonali u oħrajn. Il-Kummissjoni se tħeġġeġ l-użu tad-dispożizzjonijiet tar-regolament il-ġdid ta’ l- ESF biex tappoġġja l-miżuri ta’ inklużjoni attiva, jiġifieri: a) l-iżvilupp u l-ittestjar ta’ toroq integrati lejn l-inklużjoni soċjali u ekonomika attiva; b) l-introduzzjoni għal kulħadd ta’ approċċi innovattivi ta’ integrazzjoni li għandhom vantaġġ ċar fuq il-prassi preżenti; u c) it-tixrid u t-trasferiment ta’ prassi tajba fil-promozzjoni ta’ l-inklużjoni soċjali fl-Istati Membri kollha. Is-suċċess ta’ l-approċċ previst jiddependi fuq l-impenn u l-involviment sħiħ ta’ l-atturi nazzjonali, reġjonali u lokali. Irid ikollhom rwol ċentrali fl-iżvilupp u l-implimentazzjoni tal-politika ta’ inklużjoni attiva fuq livell ta’ l-UE. L-aħjar prassi attwali tagħhom m’għandhiex il-viżibilità mistħoqqa. Il-Kummissjoni għalhekk se tappoġġja, bl-inklużjoni ta’ l-għejun disponibbli fil-qafas tal-programm PROGRESS, it-twaqqif ta’ Netwerk ta’ Osservatorji Lokali, fi sħubija ma’ netwerks ta’ l-UE ta’ awtoritajiet lokali, dawk li jipprovdu servizz u l-NGOs, biex tissorvelja u ġġib ‘il quddiem l-aqwa prassi, speċjalment f’dak li huwa aċċess għas-servizzi ta’ kwalità. 6. Konklużjonijiet u l-passi li jmiss 6.1 Il-konsultazzjoni ma’ l-imsieħba soċjali Skond l-Artikolu 138(3) tat-Trattat tal-KE, l-imsieħba soċjali huma mistiedna jesprimu l-fehmiet tagħhom dwar l-approċċ deskritt f'din il-Komunikazzjoni u b'mod partikolari dwar: - L-istrument propost, jiġifieri t-tifnid ta' l-OMC f'dan il-qasam permezz ta' l-adozzjoni ta' prinċipji komuni u l-monitoraġġ u l-evalwazzjoni sussegwenti tagħhom. - Il- kontenut tal-prinċipji komuni dwar għejun suffiċjenti, swieq tax-xogħol inklużivi u aċċess għas-servizzi ta' kwalità kif deskritt fit-taqsimiet 4.1 sa 4.3 ta' din il-Komunikazzjoni. - Il- qafas ta' appoġġ ta' l-UE kif deskritt fit-taqsima 5 ta' din il-Komunikazzjoni. L-imsieħba soċjali huma wkoll mistiedna jżidu aktar kummenti, u jeżaminaw il-possibilità ta' aktar inizjattivi, dwar is-suġġetti li ġew indirizzati minnhom fl-ewwel stadju tal-konsultazzjoni fir-rigward tar-rwol speċifiku tagħhom fil-promozzjoni taż-żamma ta' l-impjieg (ara t-taqsima 2.3 hawn fuq) u s-sinerġiji possibbli ta' l-azzjonijiet tagħhom mal-friegħi l-oħra ta' l-approċċ ta' inklużjoni attiva. 6.2 Il-konsultazzjoni mal-partijiet kollha interessati Minħabba l-materja tas-suġġett ta' din l-inizjattiva, u l-ħtieġa ta' involviment ta' l-atturi kollha rilevanti (ara t-taqsima 2.4), Il-Kummissjoni tistieden ukoll il-partijiet kollha interessati, inklużi l-awtoritajiet pubbliċi fil-livelli kollha, l-għaqdiet tas-soċjetà ċivili u dawk li jipprovdu s-servizz, jesprimu l-fehmiet tagħhom dwar il-kontenut ta' din il-Komunikazzjoni. B'mod partikolari, il-Kummissjoni titlob il-fehma tagħhom dwar l-effikaċja u dwar kemm huma komprensivi l-proposti tagħha għall-promozzjoni ta' l-inklużjoni attiva. Din il-Komunikazzjoni hija wkoll indirizzata lill-Parlament Ewropew, il-Kunsill, il-Kumitat Soċjali u Ekonomiku Ewropew u l-Kumitat tar-Reġjuni. 6.3 Il-passi li jmiss Biex ikunu involuti l-istituzzjonijiet u l-għaqdiet kollha interessati fil-livell ta' l-UE u dak nazzjonali, il-komunikazzjoni se tkun disponibbli fuq il-websajt tad-Direttorat Ġenerali għall-Impjiegi, l-Affarijiet Soċjali u l-Opportunitajiet Indaqs: http://ec.europa.eu/employment_social/consultation_en.html. Il-partijiet kollha interessati għandhom jibagħtu l-kummenti jew is-suġġerimenti tagħhom lil dan l-indirizz elettroniku biss: empl-active-inclusion@ec.europa.eu. Il-kummenti għandhom jintbagħtu sa mhux aktar tard mit-28 ta' Frar 2008. Il-Kummissjoni se twettaq eżami fid-dettall tal-kontributi li tirċievi, se tippubblika l-konklużjonijiet tagħha u tiżgura li dwarhom ikun hemm segwitu konsistenti. [1] Konklużjonijiet tal-Presidenza, il-Kunsill Ewropew ta’ Liżbona, 23-24 ta’ Marzu 2000 u COM(2005) 24. [2] B’mod partikolari, 44% ta’ l-Ewropej m’għandhom ebda ħiliet fl-Internet jew il-komputer. [3] COM(2006) 44 tat-8.2.2006. [4] COM(2006) 44. [5] Rakkomandazzjoni tal-Kunsill ta’ l-24 ta’ Ġunju 1992 (92/441/KEE). Ara wkoll ir-Rakkomandazzjoni tal-Kunsill tas-27 ta’ Lulju 1992 (92/442/KEE). [6] Għar-riżultati tal-konsultazzjoni ara: http://ec.europa.eu/employment_social/social_inclusion/active_inclusion_en.htm. [7] Ara “Linji ta’ gwida għall-politiki dwar ix-xogħol ta’ l-Istati Membri (2005-2008)", ĠU L 205 tas-6.8.2005, p. 21. [8] Il-Kunsill ta’ l-Unjoni Ewropea (6706/07). [9] Il-Kunsill ta’ l-Unjoni Ewropea (7341/05). [10] COM(2007) 332, 14.6.2007. [11] Statut tad-Drittijiet Fondamentali ta’ l-Unjoni Ewropea, art. 34 §3. [12] SEC(2007) 329 tas-6.3.2007, pp. 51-58. [13] Ara http://www.peer-review-social-inclusion.net/key-issues/quality-and-accessibility-of-social-services/ b’mod partiklari Halloran J. and K. Calderon-Vera (2007) “ Access to quality social services – A strategy paper ”. [14] Il-Komunikazzjoni li jmiss dwar l-SSGI se tindirizza n-nuqqas ta’ ċertezzi dwar l-applikazzjoni tar-regoli tal-Komunita’. Fost l-oħrajn, se tesplora kif tapplika aħjar ir-regoli tal-kuntratti pubbliċi fil-qasam ta’ l-SSGI. Barra minn hekk, se tikkomplementa dan l-eżerċizzju ta’ kjarifika b’aktar inizjattivi dwar id-definizzjoni u l-evalwazzjoni tal-kwalita’. [15] COM(2004) 374 tat-12.5.2004. [16] COM(2006) 177 tas-26.4.2006.